Valke kry erg slae in nuwe Rapid-reeks | Netwerk24
Valke kry erg slae in nuwe Rapid-reeks
Deur Brenden Nel 11 Augustus 2019 00:06
Die Valke het Vrydagaand in Perth hul voorbereiding vir die nuwe Rapid-reeks op 'n lae noot begin toe hulle met 74-10 deur die Western Force afgeransel is.
Die nuwe toernooi, wat volgende jaar in dieselfde tyd as Superrugby sal plaasvind, was vroeër vanjaar in die weegskaal, maar die reeks se miljoenêr-eienaar, Andrew Forrest, het Vrydagaand die versekering gegee dat die reeks volgende jaar sal plaasvind.
Global Rapid Rugby (GRR) sal tussen spanne van Asië en die Pasifiese eilande plaasvind, met die Force as die enigste Australiese span in die kompetisie. Die Valke sal in vennootskap met Maleisië in die reeks speel en die land se spelers help ontwikkel.
Ander lande wat in die kompetisie sal meeding, is Fidji, Samoa, Singapoer en Hongkong. Die Sunwolves maak dalk ook hul verskyning.
Rudy Joubert, die Valke se direkteur van rugby, het aan plaaslike media vertel hoe die Valke GRR as hul toekoms sien, met SA Rugby wat vierkant agter hulle staan.
"Ons was meer as gelukkig om die span Perth toe te bring," het Joubert gesê. "Ons glo die kompetisie is die toekoms vir Suid-Afrikaanse rugby. Dit sal help om ons spelers te ontwikkel en hulle blootstelling aan internasionale rugby te gee."
Die span se afrigter, JP Immelmann, het erken dat hulle in Perth onkant betrap is.
"Dis vinnig en beslis op 'n ander vlak as waaraan ons aan gewoond is. Ons het dom foute begaan en die Force het ons foute goed uitgebuit," het Immelmann gesê.
Met die Valke se beste spelers wat in Perth uitgedraf het, het die Valke gister 23 klubspelers van Pretoria aangewend in sy Eersteliga-wedstryd teen die Jaguares XV.